section_heading: Povijest
paragraph_text: Nakon ostvarivanja samostalnosti Republike Hrvatske knjižnica postupno ulazi u informatičku eru, pristupa se barkodiranju knjiga i unošenju podataka o korisnicima u računalo. Zapuštene i preblizu smještene zatvaraju se 1994. godine dvije dječje knjižnice Beli kamik i Sušak, a otvara kvalitetnija Dječja knjižnica Stribor. Ista godina važna je i zbog nabave novih medija - prvih CD-ROM-ova pri čemu su nabavljeni Encyclopedia Britannica 2.0, Multimedia McGrow Hill Encyclopedia of Science and Technology i World Biographical Index. Od 1995. godine korisnicima je omogućeno besplatno korištenje interneta čime je postala prva narodna knjižnica u Hrvatskoj koja je uvela takvu uslugu. Gradska knjižnica Rijeka je 1997. godine među prvima u Hrvatskoj postavila elektronski sustav za zaštitu knjiga od krađe.